Geestelik versteurde pa slaan seun met krieketkolf dood | Maroela Media
Luke Batty (11)
Die seun, Luke Batty, se pa, Greg Anderson (54), het hom aangeval nadat hy Woensdagaand saam met sy junior krieketspan geoefen het. Batty het noodlottige kopbeserings opgedoen en is op die toneel dood. Die polisie is na die krieketveld ontbied en het Anderson, wat met 'n mes gewapen was, daar aangetref. Die polisie kon die verwilderde Anderson nie onder beheer kry nie en het hom in die bors geskiet. Hy het later in die hospitaal aan sy skietwond beswyk. Die seun se ma, Rosie, het die voorval aanskou en is erg getraumatiseer. Tyabb is sowat 100 km suidoos van Melbourne. Sowat 3 300 inwoners bly in die gemeenskap.
Die polisie het Vrydag bevestig dat daar vyf lasbriewe vir Anderson se inhegtenisname uitgereik was.
Ken Lay, die kommissaris van die Victoria-staat se polisie, het gesê Anderson is op 27 Januarie deur polisiebeamptes ondervra weens 'n beweerde aanranding, maar hulle was nie bewus dat daar lasbriewe vir hom uitgereik is nie. Lay het 'n uitgedateerde rekenaardatabasis vir die oorsig blameer.
"Ek blameer nie net 'n rekenaarstelsel vir die dood van 'n jong seun nie, dit is slegs 'n deel van 'n baie ingewikkelde saak," het Lay gesê.
Volgens berigte was Anderson en Rosie van mekaar vervreem. Rosie het 'n beskermingsbevel teen hom gehad, maar die bevel het hom toegelaat om hul seun tydens krieketoefeninge te sien. Sy het die beskermingsbevel teen hom bekom weens sy geestelike versteuring en gevolglik vir haar en haar seun se veiligheid gevrees het. Rosie het na die voorval tydens 'n radio-onderhoud gesê 'n onskuldige seuntjie is dood weens die selfsugtige dade van sy pa wat wou sterf en hul kind saam met hom wou neem.
Lay het gesê hulle is besig met 'n ondersoek om te bepaal hoe die polisie die hele saak hanteer het.